Aitäh, härra juhataja! Lugupeetud riigikontrolör! Mind huvitab ka haldusreform, sest see on ju seotud kõigi meie riigi kodanikega ja eelkõige just omavalitsustega. See, mis on poolteise kuni kahe aasta jooksul valitsuse haldusreformi programmi tasemel toimunud, on küll  omavalitsused mõtlema pannud, aga küllaltki palju ka ärevust tekitanud. Te nimetasite oma ettekandes, et valitsuse haldusreformi programm pole ellu viidud, et on puudunud tugev juhtimiskeskus. Haldusreformi programmi elluviimisega on ju tegelnud nii Siseministeerium, regionaalminister, nn Sarneti büroo kui ka peaministri juurde moodustatud haldusreformi nõukogu, mida juhib peaminister. Kas te pidasite nendest institutsioonidest silmas ühte, kui te ütlesite, et ei ole tugevat juhtimiskeskust, või nägite, et  keegi teine või kuskilt väljastpoolt või seestpoolt keegi oleks pidanud seda haldusreformi programmi juhtima?